A Bizottság 111/1999/EK rendelete

(1999. január 18.)

az Orosz Föderáció mezőgazdasági termékekkel való ellátásának programjáról szóló 2802/98/EK tanácsi rendelet alkalmazása általános szabályainak megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel az Orosz Föderáció mezőgazdasági termékekkel való ellátásának programjáról szóló, 1998. december 18-i 2802/98/EK tanácsi rendeletre [1] és különösen annak 4. cikke (2) bekezdésére,

tekintettel az euróval kapcsolatos agromonetáris szabályok megállapításáról szóló, 1998. december 15-i 2799/98/EK tanácsi rendeletre [2],

mivel a 2802/98/EK rendelet Oroszország mezőgazdasági termékekkel való ingyenes ellátásával kapcsolatos intézkedéseket határoz meg; mivel ezen intézkedések végrehajtása érdekében meg kell állapítani az alkalmazására vonatkozó általános szabályokat, és különösen a pályázatokon való részvételre, a szállítási szerződések odaítélésére, valamint a sikeres pályázók által betartandó kötelezettségekre vonatkozó szabályokat;

mivel az ellátás további feldolgozás nélküli intervenciós készletekből származó mezőgazdasági termékekre és olyan termékekre terjed ki, amelyek az intervenciós készletekből nem állnak rendelkezésre, azonban ugyanazon termékcsoporthoz tartoznak; mivel külön részletes szabályokat kell megállapítani a feldolgozott termékek szállítására is; mivel lehetővé kell tenni, hogy az utóbbiakért az intervenciós készletekből származó nyersanyaggal fizessenek;

mivel annak érdekében, hogy a Közösségben biztosítsák a különböző piaci szereplők közötti kielégítő versenyt, a feldolgozott termékek és az olyan termékek szállítása esetében, amelyek az intervenció alapján nem állnak rendelkezésre, és amelyeket a közösségi piacról kell mobilizálni, ezeket a szállításokat két szakaszban kell megvalósítani, és a szerződéseket külön kell odaítélni a feldolgozott termékek gyártására, illetve, adott esetben, a termékeknek a piacról történő mobilizálására, és azt követően a fogadó ország ellátására megállapított szállítási szakaszban történő szállításra;

mivel az euróval kapcsolatos agromonetáris rendszernek a mezőgazdaságban való alkalmazására vonatkozó részletes szabályok megállapításáról szóló, 1998. december 22-i 2808/98/EK bizottsági rendelet [3] 14. cikke szerint a közös agrárpolitika részét képező valamely eszköz keretében közzétett pályázati felhívásokra benyújtott pályázatokban meghatározott összegeket euróban kell feltüntetni; mivel a 2808/98/EK rendelet 5. cikkének (1) bekezdése előírja, hogy ilyen esetekben a mezőgazdasági árfolyam tekintetében a meghatározó ügyleti tény a pályázatok benyújtási határidejének utolsó napja; mivel az említett cikk (3) és (4) bekezdése meghatározza az előlegekre és biztosítékokra alkalmazandó meghatározó ügyleti tényeket;

mivel ezeknek az alkalmazási szabályoknak magukban kell foglalniuk a termékek Közösségből való kivitele előtt és a rendeltetési hely tengeri kikötőiben és határátkelőhelyein érvényes ellenőrzési rendszert, valamint a biztosítéknyújtást is a szállítási művelet megfelelő lebonyolításának biztosítása érdekében; mivel emellett különleges átvételi igazolással kell bizonyítani, hogy az érintett termékeket az orosz hatóságok átvették;

mivel a különleges nehézségek figyelembevétele érdekében veszteségek esetében rendelkezni kell egyes eltérések megengedhetőségének lehetőségéről;

mivel az intervenciós hivataloknál raktározott és kivitelre szánt termékekre a legutóbb a 770/96/EK rendelettel [4] módosított, az intervencióból származó termékek felhasználásának és/vagy rendeltetési helyének igazolására vonatkozó közös részletes szabályok megállapításáról szóló, 1992. október 16-i 3002/92/EGK bizottsági rendelet [5] rendelkezései vonatkoznak;

mivel meg kell határozni, hogy a legutóbb a 3403/93/EK rendelettel [6] módosított, a mezőgazdasági termékeket érintő biztosítéki rendszer alkalmazására vonatkozó közös részletes szabályok megállapításáról szóló, 1985. július 22-i 2220/85/EGK bizottsági rendeletet [7] az e rendelet által szabályozott szállításokra kell alkalmazni;

mivel az e rendeletben előírt intézkedések összhangban vannak az érintett irányítóbizottságok véleményével,

ELFOGADTA EZT A RENDELETET:

1. cikk

Ezt a rendeletet kell alkalmazni Oroszországnak a 2802/98/EK rendelet alapján történő mezőgazdasági termékekkel való ingyenes ellátására, azon kiegészítő rendelkezések sérelme nélkül, amelyek az egyes szállításokra vonatkozó szerződések odaítélésével kapcsolatos ajánlati felhívásokat közzétevő rendeletekben vannak meghatározva.

2. cikk

(1) Ajánlati felhívást írnak ki az intervenciós raktárakból átvett vagy a közösségi piacról történő mobilizálással beszerzett termékek azon szállítási költségeinek meghatározására, amelyek az ajánlati felhívásról szóló hirdetményben megállapított tengeri kikötőkben vagy határállomásokon a kedvezményezett által történő átvételig merülnek fel.

a) Az ilyen költségek az áruknak az intervenciós hivatal raktárától – rakodórámpákra vagy szállítóeszközre rakással – a megállapított szállítási szakaszban az átvétel helyéig történő szállítására vonatkozhatnak.

b) Az ilyen költségek egy termék közösségi raktártól, kikötőtől vagy vasútállomástól – szállítóeszközre rakással – a megállapított szállítási szakaszban az átvétel helyéig történő szállítására vonatkozhatnak.

(2) Az ajánlati felhívás kiterjedhet azon termékmennyiségre, amelyet az intervenciós készletekből az azonos termékcsoportból származó feldolgozott termékek szállításáért való kifizetésként tárolnak ki. Ebben az esetben a költségek különösen azon termékek feldolgozására, csomagolására és címkézésére terjednek ki, amelyeket az ajánlati felhívás hirdetményében megállapított szállítási szakaszban kell leszállítani az egyedi ajánlati felhívásnak megfelelően.

(3) Az ajánlati felhívás kiterjedhet a közösségi piacról mobilizálandó termékek szállítási költségeinek meghatározására. Az ilyen szállításoknál a költségek különösen a termék árára és azon termékek csomagolására és címkézésére terjednek ki, amelyeket az ajánlati felhívásban megállapított szállítási szakaszban kell kiszállítani az egyedi ajánlati felhívásnak megfelelően.

3. cikk

Egyenlő feltételek mellett vehet részt a pályázati eljárásokban minden olyan természetes személy, aki valamely tagállam állampolgára és a Közösségben telepedett le, valamint minden olyan, valamely tagállam jogszabályainak megfelelően alapított vállalat, amelynek a létesítő okirat szerinti székhelye, központi ügyvezetése vagy fő telephelye valamely tagállamban van.

4. cikk

(1) Az ajánlatokat írásban kell benyújtani az intervenciós hivatalnak az ajánlati felhívásról szóló hirdetményben megadott címen a feltüntetett nap és időpont előtt.

Az ajánlatokat két lepecsételt borítékba kell helyezni. A belső borítékon az ajánlati felhívásról szóló hirdetményben szereplő címen kívül fel kell tüntetni az ajánlati felhívást közzétevő rendelet számát és a következő szöveget is: "(az ajánlattevő cégneve) ajánlata – Csak az ajánlatok felbontására hatáskörrel rendelkező bizottság bonthatja fel".

A faxon, telexen vagy elektronikus levélben benyújtott ajánlatok nem fogadhatók el.

(2) Az ajánlatokat nyilvánosan bontják fel, és a hatáskörrel rendelkező testület minden tétel tekintetében közzéteszi az ajánlat tárgyát képező összegeket vagy adott esetben mennyiségeket.

(3) Az intervenciós hivatalok megbizonyosodnak arról, hogy az ajánlatokban feltüntetett ajánlattevők és alvállalkozók műszaki és pénzügyi szempontból alkalmasak az ajánlatuk tárgyát képező ellátási kötelezettségeik teljesítésére.

5. cikk

(1) Az ajánlatok csak a következő esetekben fogadhatók el:

a) világosan feltüntetik az egyedi ajánlati felhívást közzétevő rendeletet és az ajánlat tárgyát képező tétel számát;

b) megadják a Közösségben letelepedett ajánlattevő nevét és címét, ÁFA-azonosító számával és telex- és/vagy faxszámával együtt;

c) egyetlen, teljes tételre vonatkoznak (nettó tömeg);

d) a 2. cikk (1) és (3) bekezdésében említett pályázatok esetében a különböző ajánlati árakat euróban adják meg;

e) feltüntetik az alábbiakat, ha a 2. cikk (1) bekezdésének a) vagy b) pontját kell alkalmazni:

1. a tonnánkénti bruttó összeg az egyes rendeltetési helyekre, ahol az ajánlati felhívásban meghatározott minden lehetséges indulási helyet figyelembe kell venni;

2. minden olyan szállítmányozó és alvállalkozó neve és címe, amelyet a Közösség területén és harmadik országokban való szállítás lebonyolítására vesznek igénybe;

3. a felhasznált szállítóeszközök, raksúlyuk meghatározásával;

4. az útvonal, beleértve a határátkelőhelyeket és feltüntetve azokat a helyeket, ahol az árukat az egyik szállítóeszközről a másikra átrakják; ilyen esetekben az ajánlattevő vállalja, hogy írásban legalább három nappal előre közli, hogy ezeket az átrakásokat hol és melyik napon végzik el, és hogy melyek azok a napok, amikor a fő műveletekre, különösen a berakásra és a rendeltetési helyre való megérkezésre valószínűleg sor kerül;

5. az ajánlati ár pontos lebontása a II. mellékletben megadott címeknek megfelelően;

6. az ajánlattevő azon kötelezettségvállalása, hogy sikeres pályázat esetén benyújtja a szállítással kapcsolatos valamennyi kockázatot fedező biztosítási kötvény eredetijét;

f) feltüntetik a következőket a rizsszállítmányok esetében, ha a 2. cikk (2) bekezdését kell alkalmazni:

1. a termék javasolt mennyisége tonnában kifejezve (nettó tömeg), nettó egy tonna késztermékért cserébe, amelyet az ajánlati felhívásban megállapított feltételek alapján és a szállítási szakaszban szállítanak;

2. azon raktár(ak) pontos címe, ahol az árukat feladás előtt tárolják;

3. a művelet során igénybe vett minden alvállalkozó és szállítmányozó neve és címe;

4. az összes költség (várakozás, biztosítás, biztonság, biztosíték stb.) fedezéséhez szükséges tonnánkénti (nettó) összeg naponta abban az esetben, ha a fuvarozó nem képes átvenni az árut a meghatározott határidőn belül;

g) feltüntetik a következőket a disznóhússzállítmányok esetében, ha a 2. cikk (3) bekezdését kell alkalmazni:

1. az ajánlat tárgyát képező tonnánkénti (nettó) összeg, figyelembe véve az ajánlati felhívásban meghatározott szállítási szakaszig felmerült feldolgozási, csomagolási és szállítási költségeket;

2. azon raktár(ak) pontos címe, ahol az árukat feladás előtt tárolják;

3. a művelet során igénybe vett minden alvállalkozó és szállítmányozó neve és címe;

4. az összes költség (várakozás, biztosítás, biztonság, biztosíték stb.) fedezéséhez szükséges tonnánkénti (nettó) összeg naponta abban az esetben, ha a fuvarozó nem képes átvenni az árut a meghatározott határidőn belül;

h) az ajánlathoz mellékelik annak igazolását, hogy az ajánlattevő az ajánlatok benyújtására kijelölt intervenciós hivatal javára pályázati biztosítékot nyújtott az ajánlati felhívásról szóló hirdetményben megállapított egységösszegre a 2220/85/EGK rendelet III. címe 8. cikke (1) bekezdésének megfelelően. Az igazolás a III. mellékletnek megfelelően, a biztosítékot nyújtó pénzügyi szervezet által kiállított dokumentum eredetijével történhet;

i) az ajánlathoz mellékelik az érintett pénzügyi szervezet III. mellékletnek megfelelő írásbeli kötelezettségvállalásának eredeti példányát, amely szerint a szervezet biztosítékot nyújt a 7. cikkben meghatározott szállításra.

Az e rendeletben meghatározott biztosítékokat a tagállamok által jóváhagyott és a Bizottság által elkészített jegyzéken [8] feltüntetett hitelintézet nyújtja a 77/780/EGK tanácsi rendelet [9] 3. cikkének (7) bekezdésével és 10. cikkének (2) bekezdésével összhangban.

(2) Nem fogadhatók el azok az ajánlatok, amelyeket nem e cikk követelményeinek vagy adott esetben, egy adott pályázatot közzétevő rendelet kiegészítő követelményeinek megfelelően nyújtottak be, vagy amelyek a megállapítottakon kívül egyéb feltételeket is tartalmaznak.

(3) Az ajánlatok az ajánlatok benyújtására kijelölt határidőt követő 15 napig érvényesek.

(4) A benyújtást követően az ajánlatokat nem lehet megváltoztatni vagy visszavonni.

6. cikk

(1) Az érintett intervenciós hivatal vagy hivatalok a Bizottságnak faxon vagy írásos távközlés útján az ajánlatok benyújtási határidejének lejártát követő 24 órán belül közleményt juttatnak el, amelyben az ajánlati felhívást közzétevő rendeletre való hivatkozással minden tételre megadják a következőket:

a) a különösen a 3., 4. és 5. cikk alapján elfogadható ajánlatokat benyújtott ajánlattevők neve és címe;

b) minden elfogadható ajánlat esetében az ajánlat tárgyát képező összeg vagy adott esetben mennyiség.

(2) A benyújtott ajánlatok alapján minden tétel tekintetében döntés születhet arról, hogy:

- nem ítélnek oda szállítási szerződést,

vagy

- odaítélik a szállítási szerződést az ajánlott ár vagy mennyiség alapján.

(3) A Bizottság a lehető leghamarabb tájékoztatja a szerződés odaítéléséről a nyertes ajánlattevőt és azt az intervenciós hivatalt, amelyhez az elfogadott ajánlat beérkezett. A Bizottság megküldi az érintett intervenciós hivataloknak az elfogadott ajánlat azon adatait, amelyek a szállítás végrehajtásának ellenőrzéséhez szükségesek.

(4) Az intervenciós hivatalok, amelyekhez az ajánlatok beérkeztek, a lehető leghamarabb, faxon vagy szükség esetén elektronikus levélben tájékoztatják az ajánlattevőket a pályázaton való részvételük eredményéről.

(5) A (3) bekezdésben említett intervenciós hivatal haladéktalanul, teljes egészében továbbítja a Bizottságnak a nyertes ajánlattevő által benyújtott ajánlatot.

7. cikk

(1) A 2. cikk (1) bekezdésének a) vagy b) pontjában említett szállítások esetében a nyertes ajánlattevő legalább három munkanappal a kitárolás előtt szállítási biztosítékot nyújt, amely egyenlő a minden hajó vagy rendeltetési hely esetében kitárolt mennyiségek és az ajánlati felhívásról szóló hirdetményben megállapított egységösszeg szorzatával.

(2) A 2. cikk (2) bekezdésében említett szállítások esetében a szerződés odaítéléséről szóló értesítéstől számított öt munkanapon belül a nyertes ajánlattevő szállítási biztosítékot nyújt, amely egyenlő a minden tételre átveendő nettó mennyiségeknek megfelelő összeg és az ajánlati felhívásról szóló hirdetményben megállapított egységösszeg szorzatával.

(3) A 2. cikk (3) bekezdésében említett szállítások esetében a szerződés odaítéléséről szóló értesítéstől számított öt munkanapon belül a nyertes ajánlattevő szállítási biztosítékot nyújt, amely egyenlő a pályázat értéke 10 %-ának megfelelő összeg és a szállítandó nettó mennyiségek szorzatával.

(4) A szállítási biztosítékot a 2220/85/EGK rendelet III. címe 8. cikkének (1) bekezdésével összhangban a kifizetésért felelős intervenciós hivatal számára kell nyújtani.

A szállítási biztosíték nyújtását a biztosítékot nyújtó pénzügyi szervezet által, a III. mellékletnek megfelelően kiállított dokumentum eredeti példányával kell igazolni.

8. cikk

(1) A vis maior eseteit kivéve az ajánlattevők viselik az áruval kapcsolatos minden kockázatot, különösen elvesztés és minőségromlás esetén, a meghatározott szállítási szakaszig.

(2) A fuvarozásért felelős nyertes ajánlattevő a fuvarozást olyan szállítóeszközzel végzi, amely különösen higiéniai szempontból kellően biztosítja az áru minőségének megfelelő megőrzését és az áru szállítását. Tengeri szállítás esetében az igénybe vett hajóknak a nemzetközi hajónyilvántartás magasabb osztályaiba kell tartozniuk.

(3) A szállítás végrehajtása során felmerülő nehézségek esetén – a termékeknek a nyertes ajánlattevők általi átvétele után és szükséghelyzet kivételével – egyedül a Bizottságnak van joga utasítást adni a szállítás lebonyolításának megkönnyítése érdekében.

(4) A Bizottság az érintett intervenciós hivatal kérésére tűréshatást engedélyezhet a nem azonosítható veszteségek tekintetében a különleges nehézségek figyelembevétele céljából.

9. cikk

(1) Mielőtt az áruk elhagyják a Közösség területét, a nyertes ajánlattevők a termelés, csomagolás, tárolás vagy rakodás során alávetik magukat minden, a Bizottság által vagy nevében megkívánt vagy elvégzett ellenőrzésnek. Az ilyen ellenőrzések a szállítmány mennyiségére, minőségére, egészségügyi állapotára, csomagolására és címkézésére vonatkoznak. Az ellenőrzések eredményeit valamennyi érdekelt fél kifogásolhatja attól függően, hogy milyen mértékben volt lehetőségük részt venni ezeken az ellenőrzéseken.

Amennyiben mintavételre kerül sor, az ellenőrzésekért felelős hivatal a Bizottság költségére további mintákat tart meg a később esetlegesen felmerülő viták esetére.

Az ellenőrzések befejezését követően megfelelőségi vagy nem megfelelőségi igazolást állítanak ki a nyertes ajánlattevő részére.

(2) Amennyiben a 2. cikk (2) és (3) bekezdésében említett szállítások esetében az intervenciós hivatal vagy a szállítók által biztosított áruminőség nem felel meg az ajánlati felhívásról szóló hirdetményben megállapított előírásoknak, az ellenőrzésekért felelős hivatal haladéktalanul tájékoztatja a Bizottságot, és a rakodást felfüggesztik.

(3) Amennyiben az intervenciós hivatal által biztosított áruminőség nem felel meg az intervenciós felvásárlásra megállapított minimumszabályoknak, illetve marha- vagy borjúhús esetében az intervenciós raktározásra megállapított előírásoknak, az intervenciós hivatal haladéktalanul biztosít a szállításra megállapított követelményeknek megfelelő árut.

A nyertes ajánlattevők részéről felmerült többletköltségeket (szállítási többletköltségek, álláspénz stb.) az intervenciós hivatal viseli.

Amennyiben ezt a bekezdést kell alkalmazni, a 3597/90/EGK bizottsági rendelet [10] 2. cikke (3) bekezdésének c) pontja alkalmazandó.

(4) Amennyiben a 2. cikk (2) és (3) bekezdésében említett szállítások esetében az intervenciós hivatal vagy a szállítók által biztosított áruk nem felelnek meg az ajánlati felhívásról szóló hirdetményben megállapított minőségi előírásoknak, a nyertes ajánlattevőnél felmerült szállítási többletköltségeket e szállítók viselik a 12. cikk (2) bekezdésének sérelme nélkül.

(5) A marha-/borjúhús és disznóhús szállítása esetében a nyertes ajánlattevő minden, a fogadó ország által kijelölt hivatalok részéről megkívánt és elvégzett ellenőrzésnek aláveti magát a Közösség területén.

(6) Az ellenőrzésekért felelős hivatal a rakodás idején plombával látja el a szállítóeszközt. Átrakás esetén a Bizottság által kijelölt hivatal igazolja, hogy az átrakási helyre érkező szállítóeszközök plombái sértetlenek, és az átrakás után plombával látja el az igénybe vett új szállítóeszközöket.

(7) A nyertes ajánlattevők a termékek rendeltetési helyének az ajánlati felhívásról szóló hirdetményben megállapított tengeri kikötőiben és határátkelőhelyein alávetik magukat minden, a Bizottság által vagy nevében megkívánt vagy végzett ellenőrzésnek.

Az elvégzett ellenőrzéseket és annak eredményeit tartalmazó megfelelőségi vagy nem megfelelőségi igazolást kell kiállítani a nyertes ajánlattevő számára az ellenőrzések befejezését követően. Az ellenőrzésekért felelős hivatal megküldi a Bizottságnak ezen igazolás egyik példányát.

(8) Az ellenőrzések költségeit a Közösség viseli, kivéve az (5) bekezdésben említett ellenőrzésekkel kapcsolatos költségeket.

10. cikk

(1) A szállítási kifizetésekre vonatkozó kérelmeket a 4. cikkben említett intervenciós hivatalhoz kell benyújtani az ajánlati felhívásról szóló hirdetményben megállapított időszak végétől számított két hónapon belül. A vis maior eseteit kivéve a kifizetés összegét 10 %-kal csökkentik, ha e rendelkezésnek nem felelnek meg. Minden további késedelmes hónapra 5 %-os csökkentést kell alkalmazni.

(2) A kifizetésre vonatkozó kérelmekhez a következő alátámasztó okmányokat mellékelik:

a) amennyiben a 2. cikk (1) bekezdésének b) pontját kell alkalmazni:

- a szállítási okmányok másolata,

- a fogadó ország képviselője által kiállított, a szállításra vonatkozó ajánlati felhívást közzétevő rendelet mellékletében megadott átvételi igazolás eredeti példánya. Ezt az okmányt az I. mellékletnek megfelelőn állítják ki, és az ellenőrző hivatal záradékolja a szállítási szakaszban,

- a megfelelőségi igazolás a 9. cikk (7) bekezdésében említett szállítási szakaszban;

b) amennyiben a 2. cikk (1) bekezdésének a) pontját kell alkalmazni, az a) pontban megjelölt dokumentumokon kívül a kérelmekhez a következőket mellékelik:

- a 14. cikk (1) bekezdésében említett kiviteli engedély,

- az egységes vámokmány és a 14. cikk (2) bekezdésében említett ellenőrzési okmány.

(3) A 2. cikk (1) bekezdésének a) vagy b) pontjában említett szállítások esetében a szállítási kifizetést a fogadó ország képviselője által kiállított átvételi igazolásban megjelölt mennyiségek tekintetében kell teljesíteni. Ezt a dokumentumot az I. mellékletnek megfelelően állítják ki, és a szállítási szakaszban megbízott ellenőrző hivatal záradékolja.

(4) A 2. cikk (2) bekezdésében említett szállítások esetében a megítélt intervenciós termék mennyiségét a nyertes ajánlattevő rendelkezésére bocsátják a 7. cikk (1) bekezdésének megfelelő biztosítéknyújtást alátámasztó igazolás bemutatása ellenében.

(5) A 2. cikk (3) bekezdésében említett szállítások esetében a nyertes ajánlattevőnek a termék mobilizálásáért járó kifizetést a kijelölt fuvarozó által a tétel teljes berakodása után kiállított, az V. mellékletnek megfelelő kitárolási igazolás bemutatása ellenében teljesítik.

(6) Amennyiben a fogadó ország képviselője általi, szállítási szakaszban történő átvétel a nyertes ajánlattevőn kívül álló okból szenved késedelmet, az utóbbi által viselt többletköltségeket a fogadó ország az alátámasztó okmányok vizsgálatát követően megtéríti.

11. cikk

(1) A pályázati biztosíték esetében a 2220/85/EGK rendelet 20. cikke szerinti elsődleges követelmények a következők:

a) az ajánlat visszavonásának tilalma;

b) szállítási biztosíték nyújtása a 7. cikknek megfelelően;

c) továbbá a 2. cikk (2) bekezdésében említett szállítás esetén az odaítélt mennyiségek intervenciós készletekből történő fizikai kitárolása. A kitárolásra megállapított határidő lejártakor a biztosíték elvész azokra a mennyiségekre, amelyeket még nem vettek át a 2220/85/EGK rendelet 23. cikkének (2) bekezdésével összhangban. A kitárolandó mennyiséget továbbá minden késedelmes hónap után 10 %-kal csökkentik.

(2) A pályázati biztosítékot az alábbi esetekben szabadítják fel:

- ha az ajánlatot nem fogadják el,

- a 2. cikk (1) bekezdésének a) vagy b) pontjában és a 2. cikk (3) bekezdésében meghatározottak szerinti szállítások esetében a 7. cikknek megfelelő szállítási biztosíték nyújtásáról szóló igazolás bemutatása ellenében,

- a 2. cikk (2) bekezdésében említett szállítások esetében az intervenciós hivatal által valamennyi odaítélt mennyiségre kiállított kitárolási igazolás bemutatása ellenében.

12. cikk

(1) A szállítási biztosíték esetében a 2220/85/EGK rendelet 20. cikke szerinti elsődleges követelmény az alábbiakhoz képest lényegében változatlan minőségű termék teljes mennyiségének szállítása:

- az intervenciós raktárból való kitárolás idején megállapított minőség a 2. cikk (1) bekezdésének a) pontjában említett szállítás esetében,

- a fuvarozó által történő átvétel idején megállapított minőség a 2. cikk (1) bekezdésének b) pontjában említett szállítás esetében,

- az ajánlati felhívásról szóló hirdetményben meghatározott minőség a 2. cikk (2) és (3) bekezdésében említett szállítás esetében.

(2) A szállítási biztosítékot felszabadítják, ha a nyertes ajánlattevő igazolja, hogy a szállítást az e rendelet és az ajánlati felhívást közzétevő rendelet követelményeivel összhangban végrehajtották.

Ilyen igazolást nyújtanak be:

a) a 2. cikk (2) bekezdésének a) vagy b) pontjában meghatározott szállítások esetében a 10. cikk (2) bekezdésének a) vagy adott esetben b) pontjában említett dokumentumok bemutatásával.

A biztosíték elvész azon mennyiségek esetében, amelyekkel kapcsolatban nem nyújtanak be igazolást;

b) a 2. cikk (2) és (3) bekezdésében meghatározott szállítások esetében az alábbiak bemutatásával:

- a fuvarozó által kiállított, V. mellékletnek megfelelő kitárolási igazolás,

- a 14. cikkben említett kiviteli engedélyek,

- az egységes vámokmány és a 14. cikk (2) bekezdésében említett ellenőrzési okmány.

A biztosíték elvész a következő esetekben:

- a szállításra megállapított feltételeknek nem megfelelő mennyiségek esetében,

- a különösen a választott szállítási módnak nem megfelelő csomagolás következtében elveszett mennyiségek esetében,

- naponta tonnánként legfeljebb 1 euróig a be nem rakodott mennyiségekre abban az esetben, ha az ajánlati felhívásban meghatározott rakodási arányt nem tartották be.

(3) Amennyiben a fuvarozó által történő átvételkor, illetve a fuvarozó vagy termelő szállításakor késedelem következik be, a szállítási biztosíték elvész azokra a mennyiségekre, amelyeket nem vettek át határidőn belül, illetve amelyeket határidőn túl szállítottak, minden késedelmes napra tonnánként legfeljebb 0,75 euróig. A késedelem 11. napjától kezdődően az elveszett összeg minden további napra tonnánként 1 euróval nő. E rendelkezéseket akkor kell alkalmazni, ha az átvételi vagy szállítási késedelemért a nyertes ajánlattevő a felelős.

(4) A 2. cikk (1) bekezdésének a) vagy b) pontjában meghatározott szállítások esetében a szállítási biztosítékot a fent meghatározott feltételekkel összhangban vagy 20 %-os részletekben szabadítják fel úgy, hogy minden alkalommal igazolják, hogy a tétel mennyiségének 20 %-át az intervenciós készletekből vagy az ajánlati felhívásban megállapított átvételi szakaszban átvett termékkel összehasonlítva lényegében változatlan állapotban leszállították.

13. cikk

Amennyiben a 2. cikk (1) bekezdésének a) és b) pontja alkalmazandó a nyertes ajánlattevő – kérelemre – azon összeg 90 %-ának megfelelő előleget kaphat, amely az egyes termékenként, rendeltetési helyenként és szállítási időpontonként átvett nettó mennyiségek, illetve az ajánlatában megadott egységösszegek szorzata.

Az előleget az V. vagy adott esetben a VI. mellékletnek megfelelő olyan kitárolási igazolás bemutatása ellenében fizetik ki, amelyet a terméket birtokló tagállam intervenciós hivatala vagy a nyertes ajánlattevő állít ki a feldolgozott termék gyártására, illetve a termék közösségi piacról történő mobilizálására, és a kifizetésért felelős intervenciós hivatal számára nyújtott, a kifizetendő előleg összegével megegyező, az előlegre vonatkozó biztosítékról szóló igazolás bemutatása ellenében. A biztosítékot a III. mellékletnek megfelelően kell letétbe helyezni.

14. cikk

(1) A szállítások végrehajtására alkalmazott és kiállított kiviteli engedélyek 20. rovata a következő bejegyzést tartalmazza:

- "2802/98/EK tanácsi rendelet. Nem jogosult export-visszatérítésre."

(2) A 3002/92/EGK rendelet 3. cikke alapján kiállított egységes vámokmányon és ellenőrzési okmányon a következőt tüntetik fel:

- "az Orosz Föderáció mezőgazdasági termékekkel való ellátásának programjáról szóló 2802/98/EK tanácsi rendelet alkalmazása általános szabályainak megállapításáról szóló, 1999. január 18-i 111/1999/EK bizottsági rendelet. Nem jogosult export-visszatérítésre."

15. cikk

Kérelemre a piaci szereplő a 4. cikkben említett intervenciós hivataltól megkaphatja angol vagy orosz nyelven az Európai Közösség és az Orosz Föderáció közötti egyetértési megállapodás azon vonatkozó rendelkezéseit, amelyeket a 2802/98/EK rendelet szerint meghirdetett, szállítási szerződésekre vonatkozó egyedi ajánlati felhívásokra alkalmazni kell.

16. cikk

Az Európai Közösségek Bírósága jogosult elbírálni az e rendelettel összhangban elvégzett szállítási műveletekre vonatkozó szabályok végrehajtásából vagy végrehajtásának elmulasztásából, illetve értelmezéséből eredő vitákat.

17. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1999. január 18-án.

a Bizottság részéről

Franz Fischler

a Bizottság tagja

[1] HL L 349., 1998.12.24., 12. o.

[2] HL L 349., 1998.12.24., 1. o.

[3] HL L 349., 1998.12.24., 36. o.

[4] HL L 104., 1996.4.27., 13. o.

[5] HL L 301., 1992.10.17., 17. o.

[6] HL L 310., 1993.12.14., 4. o.

[7] HL L 205., 1985.8.3., 5. o.

[8] HL C 237., 1998.7.28., 1. o.

[9] HL L 322., 1977.12.17., 30. o.

[10] HL L 350., 1990.12.14., 1. o.

--------------------------------------------------

I. a) MELLÉKLET

+++++ TIFF +++++

--------------------------------------------------

I. b) MELLÉKLET

+++++ TIFF +++++

--------------------------------------------------

II. MELLÉKLET

+++++ TIFF +++++

--------------------------------------------------

III. MELLÉKLET

+++++ TIFF +++++

--------------------------------------------------

IV. MELLÉKLET

+++++ TIFF +++++

--------------------------------------------------

V. MELLÉKLET

+++++ TIFF +++++

--------------------------------------------------

VI. MELLÉKLET

+++++ TIFF +++++

--------------------------------------------------